Ir-rapport tal-President Tusk lill-Parlament Ewropew dwar il-Kunsill Ewropew ta' Marzu Kummenti ta' introduzzjoni Ser ngħarrafkom dwar l-eżitu tal-Kunsill Ewropew ta' Marzu, li matulu l-mexxejja ttrattaw għadd ta' kwistjonijiet, mir-Russja u t-Turkija għall-kummerċ, it-tassazzjoni u, naturalment, il-Brexit. Il-Kunsill Ewropew qabel mal-valutazzjoni tal-gvern tar-Renju Unit li hemm probabbiltà kbira li l-Federazzjoni Russa hi responsabbli għall-attakk b'aġent nervin f'Salisbury. Esprimejna solidarjetà sħiħa mar-Renju Unit billi kkundannajna dan l-attakk u b'reazzjoni għal dan ħafna mexxejja ddeċidew li jkeċċu diplomatiċi Russi. L-ambaxxatur tal-UE f'Moska ssejjaħ lura għal konsultazzjonijiet. Ladarba qed nitkellem dwar ir-Russja, jeħtieġ li nsemmi l-attakki mmirati mill-ajru fi tmiem il-ġimgħa li għaddiet minn Franza, ir-Renju Unit u l-Istati Uniti kontra faċilitajiet ta' armi kimiċi Sirjani. L-użu ta' armi kimiċi, kull fejn ikun fid-dinja, ma jistax jiġi normalizzat. Lanqas ma jista' jseħħ mingħajr konsegwenzi. L-attakki mill-ajru kienu neċessarji u proporzjonati sabiex iservu ta' deterrent għall-użu ulterjuri ta' armi kimiċi mir-reġim Sirjan biex joqtol in-nies tiegħu stess. Hija kwistjoni ta' urġenza li l-partijiet kollha fis-Sirja jimpenjaw ruħhom fil-proċess politiku mmexxi min-NU biex tintemm din it-traġedja. Fuq kollox, ir-Russja u l-Iran jenħtieġ li jieqfu minn dan il-logħob u jimpenjaw ruħhom serjament biex tinstab soluzzjoni responsabbli u paċifika. Il-Kunsill Ewropew iddiskuta l-kummerċ u appella għal eżenzjoni permanenti għall-UE mit-tariffi tal-Istati Uniti fuq l-azzar u l-aluminju. Appoġġajna bil-qawwa l-passi meħuda mill-Kummissjoni Ewropea biex tiżgura li l-interessi tal-Unjoni jkunu kompletament protetti. F'każ li ma jkunx hemm eżenzjoni permanenti għall-UE, ma jibqalniex għażla għajr li nirreaġixxu. Nixtiequ nevitaw din it-triq, u kien għalhekk li appellajt għal djalogu sabiex inżidu l-kummerċ bejn l-Istati Uniti u l-UE, mhux innaqqsuh. Kummerċ liberu u ġust hu wieħed mill-aktar muturi qawwija għat-tkabbir u l-impjiegi, u dan għandna nisfruttawh bis-sħiħ. Hu sempliċiment fl-interess ta' kulħadd. Il-mexxejja ddiskutew ukoll l-ekonomija diġitali, li hija opportunità kbira, iżda wkoll sfida għas-sistemi ta' taxxa. Kien hemm fehim ċar li hemm bżonn li nadattaw is-sistemi ta' taxxa tagħna għall-era diġitali. Reġim globali ta' taxxa jkun ċertament ideali, iżda ħafna kienu tal-fehma li t-tħejjija għal dan tieħu wisq fit-tul. Id-diskussjoni kkonfermat ix-xewqa tal-mexxejja li jaħdmu lejn soluzzjoni effettiva u ġusta fost l-Istati Membri tal-UE. Fil-kuntest tal-ekonomija diġitali, iddiskutejna wkoll ir-rivelazzjonijiet reċenti dwar Facebook u Cambridge Analytica. Il-Kunsill Ewropew appella lin-netwerks soċjali u l-pjattaformi diġitali biex jiggarantixxu prattiki trasparenti u protezzjoni sħiħa tal-privatezza u tad-data personali taċ-ċittadini. Il-leġislazzjoni tal-UE u dik nazzjonali jridu jiġu rispettati u infurzati. Din il-materja importanti, flimkien ma' kwistjonijiet oħrajn marbutin ma' Ewropa Diġitali, ser tiġi diskussa mill-mexxejja fil-laqgħa informali f'Sofija f'Mejju. Matul is-Summit tal-Euro, il-mexxejja skambjaw fehmiet dwar sfidi fit-tul, qabel l-UEM. L-ekonomija tal-UE reġgħet lura għar-rati ta' tkabbir ta' qabel il-kriżi, u dan hu żmien propizju biex nirriflettu strateġikament dwar l-ambizzjonijiet tagħna. Ħafna mit-temi li ddiskutejna – bħal kapaċità fiskali għaż-żona tal-euro – huma diffiċli, iżda jiena nara modi li jistgħu jiġu esplorati. Kif qbilna f'Diċembru, il-prijorità politika l-aktar urġenti tibqa' t-tisħiħ tal-Unjoni Bankarja u l-iżvilupp ulterjuri tal-MES. Għalkemm jien ottimist realistiku, dan jibqa' l-għan tiegħi. L-għan tagħna hu li f'Ġunju nieħdu l-ewwel sett ta' deċiżjonijiet u nipprovdu gwida addizzjonali għat-triq 'il quddiem. Dwar Brexit. L-UE27 adottat linji gwida għall-futur tar-relazzjoni bejn l-UE u r-Renju Unit u laqgħat il-progress li sar fuq il-Ftehim dwar il-Ħruġ. Irridu nużaw il-momentum pożittiv f'dawn in-negozjati biex fl-aħħar insolvu l-kwistjonijiet pendenti bħas-soluzzjoni li tiġi evitata fruntiera fiżika bejn l-Irlanda u l-Irlanda ta' Fuq. Id-deċiżjoni tar-Renju Unit dwar il-Brexit ikkawżat il-problema, u r-Renju Unit ser ikollu jgħin biex din tiġi solvuta. Mingħajr soluzzjoni, mhu ser ikun hemm ebda ftehim dwar il-ħruġ u ebda transizzjoni. Il-mexxejja ser jivvalutaw in-negozjati f'Ġunju. B'mod parallel, ser nibdew l-ewwel taħdidiet tagħna dwar ir-relazzjoni futura bejn l-UE u r-Renju Unit. Fl-aħħar nett, dwar it-Turkija. Minkejja l-ħafna kontroversji, qbilna li l-laqgħa bejn l-UE u t-Turkija għandha ssir. Iltqajt mal-President Erdoğan ġewwa Varna, flimkien ma' Jean-Claude (Juncker)u l-Prim Ministru Borissov. Evalwajna s-sitwazzjoni kif inhi bħalissa fir-relazzjoni tagħna u stabbilixxejna xi parametri għall-futur. Esprimejna naturalment fehmiet differenti dwar l-istandards demokratiċi, l-involviment tat-Turkija fis-Sirja u l-azzjonijiet illegali tagħha fil-Mediterran tal-Lvant kif ukoll il-Baħar Eġew. Madankollu, iddeċidejna li nżommu l-linji ta' komunikazzjoni miftuħin. Ser inkomplu wkoll naħdmu flimkien mill-qrib dwar kwistjonijiet bħall-migrazzjoni u t-terroriżmu. Qabel ma nagħlaq, ser ngħid kelmtejn dwar il-Balkani tal-Punent, fejn ser immur il-ġimgħa d-dieħla bi tħejjija għas-Summit bejn l-UE u l-Balkani tal-Punent f'Sofija fis-17 ta' Mejju. Il-messaġġ lill-ħbieb tagħna hu ċar: l-Unjoni Ewropea hi u ser tkompli tkun is-sieħeb l-aktar affidabbli għar-reġjun kollu. Bħala l-akbar investitur, l-akbar donatur, l-akbar suq kummerċjali u l-akbar wegħda għal futur aħjar għaċ-ċittadini. Dan is-summit għandu jirriafferma l-perspettiva Ewropea għar-reġjun. U aktar importanti minn hekk, għandu jtejjeb, f'termini konkreti, ir-rabtiet mar-reġjun u fi ħdanu. Grazzi. Kummenti tal-għeluq L-ewwel nett, il-Kummissjoni Ewropea tinsab f'djalogu mal-gvern Pollakk, kif tafu, u kulħadd qed jittama, jien għall-inqas qed nittama għal bidliet pożittivi fil-Polonja u fil-leġislazzjoni Pollakka. Hu minħabba dan li għal issa mhux qed nipprevedi diskussjoni fil-livell ta' Kunsill Ewropew dwar din il-kwistjoni. Qed nafda lill-Kummissjoni hawnhekk. Inħossni xxukkjat iżda, għall-ewwel darba, ikolli naqbel mas-Sur Farage. Għandek raġun, Sur Farage, ħadd m'hu ser jiggwadanja mill-Brexit. Is-Sur Kamall qal li l-kummerċ ħieles mal-Ġappun u ma' Singapore hu wieħed mill-prijoritajiet u li għandha nittrattaw bl-istess mod il-kummerċ ħieles mar-Renju Unit, b'dan qed infisser il-ftehim ta' kummerċ ħieles futur tagħna mar-Renju Unit. L-unika problema hi li qed insaħħu u niffaċilitaw il-kummerċ u relazzjonijiet oħrajn mal-Ġappun u Singapore, filwaqt li l-Brexit fin-natura tiegħu, bħala definizzjoni, jirrappreżenta xenarju aktar dgħajjef u agħar fil-qasam tal-kummerċ u fl-oqsma l-oħra kollha. Għal din ir-raġuni naħseb li hu diffiċli nqabblu dawn iż-żewġ kwistjonijiet differenti. Ara l-paġna tal-laqgħa